3/1998. (II. 11.) KTM rendelet
a telekalakítási és építési tilalom elrendeléséről
Az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 62. §-a (2) bekezdésének a) pontjában kapott felhatalmazás alapján - az érdekelt miniszterekkel egyetértésben - a következőket rendelem el:

A telekalakítási és építési tilalom elrendelése
1. § (1) A telekalakítási és építési tilalom az Étv. 20. §-ának (1) bekezdésében meghatározott célból és a települési önkormányzat helyi építési szabályzatában (szabályozási tervében) meghatározott területen, illetve a külön jogszabály alapján arra jogosult kérelme esetén rendelhető el.

(2) A tilalom elrendelése ügyében az építésügyi hatáskört

a) első fokon a települési önkormányzat jegyzője,

b) másodfokon az illetékes megyei (fővárosi) közigazgatási hivatal vezetője

gyakorolja.

(3) A tilalom ügyében az első fokú határozatot a helyi építési szabályzat, illetve szabályozási terv hatálybalépésétől vagy az arra illetékes - külön jogszabályok alapján - történő - kérelmének benyújtásától számított 30 napon belül meg kell hozni.

A tilalom érvényessége
2. § (1) A tilalom érvényessége szempontjából lehet:

a) határozott idejű,

b) határozatlan idejű, illetve

c) valamely meghatározott feltétel bekövetkeztéig tartó.

(2) Határozott idejű tilalmat kell elrendelni a helyi építési szabályzat, illetve szabályozási terv végrehajtásának biztosítása érdekében, továbbá, ha azt külön jogszabály előírja.

(3) Határozatlan idejű, illetve valamely meghatározott feltétel bekövetkeztéig tartó tilalom akkor rendelhető el, ha

a) a terület rendeltetésszerű felhasználását, az élet- és vagyonvédelmet veszélyeztető változás (talajmozgás, feltöltés, ülepedés, vízszintemelkedés, káros sugárzás vagy vegyi, biológiai hatás, valamint levegő-, zaj- vagy talajállapot-romlás stb.) következhet be vagy ennek veszélye áll fenn,

b) a régészet, a műemlék- vagy környezet- és természetvédelem érdeke azt megköveteli,

c) a terület bányatelek határain belül fekszik és a tilalom elrendelését a bányatelek jogosultja kéri, vagy ha a felszín alatt bányatelekkel még nem fedett ásványi nyersanyag települt, és a tilalom elrendelését a Magyar Geológiai Szolgálat javasolja, illetve

d) külön jogszabály azt előírja.

A kérelem tartalma
3. § (1) Kérelemre induló eljárás esetén a kérelemnek tartalmaznia kell:

a) a tilalom elrendelését kérő(k) nevét, címét,

b) a tilalommal érintett ingatlan címét (település- és utcanevét, házszámát, helyrajzi számát),

c) a tilalom fajtájának (telekalakítás, építési vagy mindkettő) megjelölését,

d) a tilalom elrendelésének okát, tartalmát, illetve annak megnevezését, akinek az érdekében tilalom elrendelését kérik,

e) a tilalom érvényességének időtartamát (kezdetét minden esetben dátummal), továbbá értelemszerűen a határozott idejű tilalom esetén a tilalom lejártának végét (dátummal), illetve a megszűnést indokoló meghatározott feltételt.

(2) A kérelemhez mellékelni kell:

a) a külön jogszabályban meghatározott értékű illetékbélyeget,

b) szükség esetén az elrendelni kért tilalommal érintett területre vonatkozó helyszínrajzot.

A tilalmat elrendelő határozat tartalma
4. § (1) A tilalom elrendeléséről szóló határozatnak értelemszerűen tartalmaznia kell:

a) a 3. § (1) bekezdésében foglaltakat, továbbá

b) a határozat azonnali végrehajtásának elrendelése esetén annak indokolását,

c) tájékoztatást arról, hogy a tilalom érvényességi ideje alatt milyen építési munka végezhető,

d) tájékoztatást a kérhető korlátozási kártalanítás lehetőségeiről.

(2) A határozat tartalmazhatja szükség esetén a tilalom elrendelésének időpontjában az ingatlanon fennálló építmények és ültetvények állapotának felmérését.

A tilalmat elrendelő határozat közlése
5. § (1) A tilalmat elrendelő határozatot közölni kell:

a) a tilalommal érintett ingatlan tulajdonosával (vagyonkezelőjével, haszonélvezőjével, használójával), közös tulajdonban lévő telek esetében a tulajdonostársakkal,

b) a tilalom elrendelését kérővel, illetve a megkeresést benyújtó szervvel,

c) azzal, akinek az érdekében a tilalmat elrendelték,

d) az illetékes kiemelt építésügyi igazgatási ügyekben eljáró hatósággal.

(2) A tilalmat elrendelő határozatot meg kell küldeni még

a) az illetékes földhivatalnak,

b) az építésügyi műszaki nyilvántartásokat vezető szerveknek

a tilalomnak az ingatlan-nyilvántartásba történő bejegyzése, illetve a nyilvántartásba vétele végett.

A tilalom megszüntetése
6. § (1) Ha a tilalom érvényességi ideje lejár vagy az elrendelésének alapjául szolgáló okok már nem állnak fenn, illetve az építésügyi hatóság által a tilalom megszüntetését indokoló meghatározott feltétel bekövetkezte esetén hivatalból határozattal rendelkeznie kell a tilalom megszüntetéséről.

(2) A tilalmat megszüntető határozatnak a 4. § (1) bekezdésében előírtakat kell értelemszerűen tartalmazni.

(3) A tilalom megszüntetéséről szóló határozatot az 5. § (1) bekezdésében felsoroltakkal kell közölni.

(4) A tilalom megszüntetéséről szóló jogerős végrehajtó határozatot meg kell küldeni

a) az illetékes földhivatalnak, és

b) az építésügyi műszaki nyilvántartásokat vezető szerveknek

a telekre vonatkozóan bejegyzett, illetve nyilvántartott tilalom törlése végett.

A rendelet hatálybalépése
7. § (1) Ez a rendelet a kihirdetését követő 8. napon lép hatályba.

(2) A rendelet rendelkezéseit a hatálybalépést követően induló ügyekben kell alkalmazni.

(3) E rendelet hatálybalépésével egyidejűleg hatályát veszti a cseretelekadásról, továbbá a telekalakítási és építési tilalom elrendeléséről szóló 15/1992. (VII. 10.) KTM rendelet 20. §-ával módosított 10/1977. (I. 28.) ÉVM rendelet a cseretelek adására vonatkozó 1. §-ának kivételével.

